Motorfietsryer sterf in Sasolburg-botsingDie motorfiets se wrak by die motor. Foto: ER24 ŉ Motorfietsryer is Saterdagaand in ŉ botsing met ŉ motor buite Sasolburg in die Vrystaat dood. Russel Meiring, woordvoerder van ER24, het gesê die botsing het by die R59-kruising oor die N1-snelweg plaasgevind. “Die omstandighede rondom die ongeluk is nog nie bekend nie en word ondersoek. Die motorfiets het die motor in die kruising aan die regterkant getref. Die motorfiets se wrak is langs die motor in die middel van die pad aangetref,” het Meiring gesê. Meiring het gesê die motorfietryer se liggaam is ŉ paar meter van die motorfiets se wrak af gevind. “Die man het verskeie noodlottige beserings opgedoen en ongelukkig kon niks vir hom gedoen word nie. Hy is op die toneel dood verklaar.” Die insittendes van die motor is ongedeerd. Die polisie ondersoek die ongeluk.